Hlina, Alojz, poslanec NR SR (2015-04-24):
Vážená pani predsedajúca, vážené kolegyne, kolegovia, a už sme si to mohli aj odpustiť, pôjdem z voľnej úvahy (smiech rečníka, smiech v sále a reakcie z pléna), voľný prednes, ale spravidla tak idem, ale teraz aj bez poznámok. A poslúžim aj teda ako načas, kým sa zozbiera, predpokladám, že po mne bude ešte iba jedno vystúpenie, to záverečné vystúpenie, ktoré to uzavrie, a bude to vystúpenie človeka, o ktorom ste sa tu tri dni bavili, na ktorého ste tri dni kydali úplne bez hanby, bez, ani ste sa nezačervenali, ani, normálne niektorí z papierika, niektorí z voľnej úvahy nakladali. Niektorí ste ešte vyzývali, že kde je. Kde je? No a načo by tu mal byť? Viete, načo by ste mali počúvať o sebe hlúposti. Takže ja sa nečudujem. A k tomu, že či tu bol, alebo nebol, alebo k tým dôvodom ja len poviem takú možno, neviem, či sa to hodí, či nie. Ja tu teda kúsok bývam a ja aj keď večer chodím, prvé okná, v ktorých sa svieti, a v posledných, v ktorých sa zhasína, sú okná, kde sedí Figeľ, podpredseda parlamentu Figeľ. To môžem potvrdiť z vlastnej skúsenosti. No čo zalamujete ručičkami, chlapče môj zlatučký? Čo zalamujete ručičkami? No čo vás trápi? Prosím vás, po troch dňoch čo tu odznelo, ja tu môžem čítať aj Bambuľkine dobrodružstvá, prosím vás. O čom vy tu zalamujete ručičkami? (Zasmiatie sa v sále.) Čo vy tu zalamujete ručičkami? Ticho seďte, ste rád, že ste tu rád, 8 mesiacov tu ešte budete, užite si to, prosím vás. Dobre? Nezalamujte tu ručičkami. Vy ste tu chceli odvolávať človeka, o ktorom tu, niekto sa spýtal, že kde je, kde je Figeľ, kde je Figeľ? Figeľ bol v budove. Prosím vás. A to som nepovedal zbytočne, lebo tu sú ľudia, ktorí sú schopní sa prísť podpísať! Koľkí ste sa tam podpísali na prezenčku a išli ste domov?! Kde máte tú krásavicu z Kežmarku, prosím vás? To o tom hovorím, že tu sú aj ľudia, ktorí sem ráno prídu a večer odídu a nesvietia tam len preto, aby svietili. Niekto, komu ešte na tejto krajine záleží, rozumiete tomu, pán poslanec? (Reakcia z pléna.) No však k veci hovorím. (Reakcia z pléna.) O čom hovorím? Ja hovorím o odvolaní pána Figeľa. No nehnevajte sa, prosím vás, ešte vy ma tu budete cvičiť, nie, či ja k veci hovorím! (Ruch v sále.) Neviem, čo k tomu ešte povedať, vážení, tú absurditu som sa pokúsil vystihnúť tým a ja neviem, že aký únikový model z tejto hnusnej, smradľavej kaše, ktorú ste si navarili, zvolíte, hej, ale keď to nebude mať dôstojnosť, tak na májovej schôdzi dám návrh pri začatí schôdze na odvolanie pána Číža. To ste už počuli, a však nech to počujete ešte raz. A dôvod bude rovnako absurdný, ako je dôvod na odvolanie Jána Figeľa. Rovnako absurdný. Ja neviem, či má vôbec zmysel sa vecne k tomu vyjadrovať, že čoho ste schopní abo nie ste schopní, že povedať, že niekto, kto chcel primerané ceny, zato odvolávate, podľa mňa toto tu už zaznelo. V zásade to nemá až taký význam nanovo a opäť opakovať. Ja si myslím, že je tu určitá reakčná doba, mňa mrzí, že je relatívne dlhá. To znamená, že ľudia o niečo neskôr zistia, že čo vlastne sa udialo. Aj včerajšie hlasovanie, ľudia zistia, čo ste odhlasovali, ľudia zistia, že ste odhlasovali, že chcete dlhy Širokého zaplatiť z peňazí štátu a tie peniaze sa vám odzrkadlia v deficite. To znamená, tie peniaze, ktoré zaplatíte za dlhy, budete musieť niekde ušetriť. Kde? V školstve? V zdravotníctve? Ľuďom sa to uleží v hlave, rozľahne, reakčná doba je plus-mínus niekde nejaká a zistia, to je pozitívny moment toho celého, že zistia, čo ste urobili, a dobehne vás to. Takisto ako dobehne to, že vy ste boli schopní predložiť sem návrh na odvolanie podpredsedu parlamentu, kde ste do dôvodovej správy uviedli, však to tam je, to už nevymažete, to sa nedá vyzmizíkovať, vy ste uviedli, že odvolávate človeka, ktorý požadoval ceny, nižšie ceny, ako boli uvedené v štátnej expertíze, to tam je. To už nikto nikdy nezmaže. A jak som povedal, to aj urobím, že proste vyextrahujeme tie politické momenty toho, že aká strana to dávala na predstaviteľa akej strany. Len vecnú podstatu toho, to treba dať do kameňa a bude to v kameni, aby si ľudia uvedomili, že kto bol schopný aký návrh predložiť. Samozrejme, je to celé absurdné, sám som zvedavý, jak viete z toho vycúvať. Moje vystúpenie končím, vidím, že je tu hlavný rečník, ktorý celé toto absurdné a trápne divadlo, sa k tomu vyjadrí, verím, že vecne a presne tak, ako si zaslúžite. Ďakujem.